MUITINĖS DEPARTAMENTO

PRIE LIETUVOS RESPUBLIKOS FINANSŲ MINISTERIJOS

GENERALINIS DIREKTORIUS

ĮSAKYMAS

DĖL MUITINĖS DEPARTAMENTO PRIE LIETUVOS RESPUBLIKOS FINANSŲ MINISTERIJOS GENERALINIO DIREKTORIAUS 2018 M. KOVO 26 D. ĮSAKYMO NR. 1B-244 „DĖL INFORMAVIMO APIE KITŲ LIETUVOS RESPUBLIKOS VALSTYBĖS INSTITUCIJŲ (NE MUITINĖS ĮSTAIGŲ) SULAIKYTAS SĄJUNGOS PREKIŲ MUITINIO STATUSO NETURINČIAS PREKES TVARKOS APRAŠO PATVIRTINIMO“ PAKEITIMO

2018 m. balandžio 11 d. Nr. 1B-289

Vilnius

P a k e i č i u Informavimo apie kitų Lietuvos Respublikos valstybės institucijų (ne muitinės įstaigų) sulaikytas Sąjungos prekių muitinio statuso neturinčias prekes taisykles, patvirtintas Muitinės departamento prie Lietuvos Respublikos finansų ministerijos generalinio direktoriaus 2018 m. kovo 26 d. įsakymu Nr. 1B-244 „Dėl informavimo apie kitų Lietuvos Respublikos valstybės institucijų (ne muitinės įstaigų) sulaikytas Sąjungos prekių muitinio statuso neturinčias prekes tvarkos aprašo patvirtinimo“:

1. Pakeičiu pavadinimą ir jį išdėstau taip:

„INFORMAVIMO APIE KITŲ LIETUVOS RESPUBLIKOS VALSTYBĖS INSTITUCIJŲ (NE MUITINĖS ĮSTAIGŲ) SULAIKYTAS SĄJUNGOS PREKIŲ MUITINIO STATUSO NETURINČIAS PREKES TVARKOS APRAŠAS“.“

2. Pakeičiu 1 punktą ir jį išdėstau taip:

„1. Informavimo apie kitų Lietuvos Respublikos valstybės institucijų (ne muitinės įstaigų) sulaikytas Sąjungos prekių muitinio statuso neturinčias prekes tvarkos aprašas reglamentuoja informacijos apie valstybės institucijų (ne muitinės įstaigų) (toliau – valstybės institucijos) sulaikytas ir (arba) konfiskuotas Sąjungos prekių muitinio statuso neturinčias prekes ir kitus veiksmus su prekėmis pateikimo Lietuvos Respublikos muitinei (toliau – muitinė) tvarką.“

3. Pakeičiu 10 punktą ir jį išdėstau taip:

„10. Sulaikytų akcizais apmokestinamų prekių muitiniam įvertinimui taikomi valstybės institucijoms pateikti Muitinės departamento duomenys dėl sulaikytų prekių muitinio įvertinimo.“

4. Pakeičiu 12 punktą ir jį išdėstau taip:

„12. Įvertinant sulaikytas akcizais neapmokestinamas prekes tais atvejais, kai nepateikti prekių komerciniai dokumentai, prekes sulaikiusi valstybės institucija turi kreiptis į muitinę dėl šių prekių muitinės vertės nustatymo.“

5. Pakeičiu 13 punktą ir jį išdėstau taip:

„13. Tais atvejais, kai po informacijos apie valstybės institucijų sulaikytas prekes pateikimo muitinei ir įtraukimo į muitinės apskaitą yra tikslinami joje esantys duomenys, apie tai informuojama muitinė. Tuo pagrindu muitinės apskaitoje daromas atitinkamas įrašas apie duomenų pakeitimą, nurodant pagrindą ir datą.“

6. Pakeičiu 14 punktą ir jį išdėstau taip:

„14. Muitinės apskaitoje daromas įrašas gavus valstybės institucijų informaciją apie priimtus sprendimus dėl sulaikytų Sąjungos prekių muitinio statuso neturinčių prekių.“

7. Pakeičiu 15 punktą ir jį išdėstau taip:

„15. Valstybės institucijos, sulaikiusios Sąjungos prekių muitinio statuso neturinčias prekes ir pateikusios Informacinį pranešimą, muitinei teikia informaciją apie priimtus atitinkamus įsiteisėjusius sprendimus dėl sulaikytų prekių. Muitinei teikiamos įsiteisėjusių sprendimų nustatyta tvarka patvirtintos kopijos, lydraštyje nurodant Informacinio pranešimo, kuriuo buvo pateikta informacija apie prekių sulaikymą, numerį ir datą. Jeigu sulaikytai ir (arba) konfiskuotai prekei buvo atlikti tyrimai, ekspertizės ir buvo pateiktos išvados, kartu su sprendimu pateikiamos jų kopijos.“

8. Pakeičiu 16 punktą ir jį išdėstau taip:

„16. Muitinės apskaitoje daromi įrašai apie atliktus veiksmus su sulaikytomis, konfiskuotomis ar kitaip valstybei perduotomis Sąjungos prekių muitinio statuso neturinčiomis prekėmis.“

9. Pakeičiu 17 punktą ir jį išdėstau taip:

„17. Muitinė perima tik tokį valstybės nuosavybėn perduotiną turtą, kuris yra tinkamas realizuoti. Prekes sulaikiusi valstybės institucija, įsiteisėjus sprendimui, nedelsiant kartu su sprendimu turi pateikti visus su preke susijusius dokumentus muitinei. Perduodant (perimant) prekes, muitinėje pildomas sulaikytų prekių perdavimo aktas, kurį pasirašo perduodančios valstybės institucijos ir muitinės atstovai. Tais atvejais, kai prekės netinkamos realizavimui, muitinė prekių neperima ir prekių sunaikinimą atlieka prekes sulaikiusi valstybės institucija. Muitinei pateikiami prekių sunaikinimo aktai.“

Generalinis direktorius	Arūnas Adomėnas